##

**MEDICINSKA FAKULTETA**

 Taborska ulica 8
 2000 Maribor, Slovenija
 www.mf.um.si

## Maribor: 24. 6. 2021

Številka: 73/2021/39/301

Na podlagi 314. člena Statuta Univerze v Mariboru (Statut UM – UPB 12; Ur. l. RS št.: 29/2017 s sprem. in dopol. do 41/21) je Senat Medicinske fakultete Univerze v Mariboru na predlog Študentskega sveta Medicinske fakultete Univerze v Mariboru na svoji 7. redni seji, dne 21. 6. 2021, sprejel naslednji

**S K L E P**

**o**  **razpisu postopka za imenovanje študentov tutorjev in učiteljev mentorjev**

1. SPLOŠNA DOLOČILA

(namen tutorskega sistema)

Sistem študentov tutorjev (v nadaljevanju: tutorji) in učiteljev mentorjev (v nadaljevanju: mentorji) Medicinski fakulteti Univerze v Mariboru omogoča, da zagotavlja najvišje standarde kakovosti in konkurenčnosti na področju izobraževanja v medicini, zavedajoč se družbene odgovornosti.

Namen izvajanja tutorstva na Medicinski fakulteti Univerze v Mariboru je zagotavljati celovito in na študenta osredotočeno izobraževanje, ki zagotavlja razvoj posameznikovega potenciala na akademskem, obštudijskem in osebnostnem področju.

(cilji tutorstva)

Medicinska fakulteta Univerze v Mariboru želi s sistemom tutorstva doseči sledeče cilje:

* Izboljšati prehodnost študentov v višji letnik z rednim vpisom.
* Izboljšati kvaliteto znanja, ki je opredeljena z razvojem in izpopolnjevanjem
	+ kritičnega mišljenja,
	+ horizontalnega in vertikalnega povezovanja znanj,
	+ ubeseditve in zagovarjanja znanja,
	+ razumevanja snovi,
	+ praktičnih veščin in tehnik.
* Nuditi psihološko podporo in motivacijo.
* Krepiti pripadnost fakulteti.
* Krepiti odnose med študenti ter študenti in visokošolskimi učitelji.
* Spodbujati kreativnost in radovednost študentov (postavljanje vprašanj).
* Spodbujati socialno integracijo brucev v širšo skupnost študentov medicine.
* Omogočiti pridobivanje pedagoških izkušenj študentom MF UM.
* Oceniti koristnost sistema tutorjev.
1.

 (naloge študentov tutorjev)

Tutorji opravljajo svoje delo z namenom uresničevanja ciljev tutorstva definiranih s tem Sklepom in z Izhodišči za delo študentov tutorjev in profesorjev mentorjev v študijskem letu 2021/2022 (v nadaljevanju Izhodišča). S svojim delom usmerjajo študente, tako da jim dajejo študijske in druge napotke, s katerimi jim pomagajo pri vključitvi v študijski sistem in pri vzpostavitvi ravnotežja med študijskimi ter obštudijskimi aktivnostmi. Na srečanjih obravnavajo izpitne poudarke oziroma izbrano tematiko, krepijo prijazno ter konstruktivno vzdušje v skupini in nenazadnje ugotavljajo stopnjo znanja posameznika in ga nato spodbujajo pri nadaljnjem delu. Študente spodbujajo tudi k udejstvovanju v obštudijskih aktivnostih, ki pripomorejo k razvijanju osebnostnih kompetenc posameznika.

Tutorji pri svojem delu pridobivajo osebne podatke o svojih varovancih. Vse podatke, ki jih pridobijo med pogovori, dajanjem pomoči ali na katerikoli drug način, tutorji varujejo kot zaupne in tajne. O varovanju podatkov pred nastopom funkcije podpišejo izjavo.

1. IZBOR IN IMENOVANJE ŠTUDENTOV TUTORJEV

(komisija za izbor študentov tutorjev)

Dekan Medicinske fakultete Univerze v Mariboru s sklepom imenuje petčlansko komisijo za izbor študentov tutorjev (v nadaljevanju: komisija), ki je sestavljena iz dveh (2) predstavnikov visokošolskih učiteljev, enega (1) predstavnika študentov na predlog Študentskega sveta Medicinske fakultete Univerze v Mariboru, koordinator tutorjev in koordinator mentorjev pa sta člana komisije po funkciji.

Komisija zbira kandidature in opravlja izbiro med kandidaturami ter druge naloge določene s tem Sklepom. Pri svojem delu je komisija avtonomna. Odločitve komisije v postopku izbire kandidatur so dokončne.

Komisiji pri izvajanju njenih nalog nudijo tehnično podporo strokovne službe.

1.

(kriteriji za izbiro)

Na razpisu smejo kandidirati samo študentje študijskega programa Splošna medicina, ki imajo povprečno oceno nad 7,8 in na dan oddaje kandidature izpolnjujejo naslednje pogoje:

* za uvajalnega tutorja opravljen izpit iz Anatomije in histologije z embriologijo,
* za predmetnega tutorja opravljena izpita iz Fiziologije in Mikrobiologije,
* za tutorja kliničnih internističnih in/ali kirurških veščin opravljen izpit iz Interne medicine s propedevtiko in Kirurgije.

Študentje, ki želijo kandidirati za tutorja, morajo izpolniti kandidaturni obrazec, ki je priloga in sestavina tega sklepa. K obrazcu morajo priložiti skenirani original izpisa ocen celotnega dosedanjega študija in morebitna druga potrdila o obštudijskih aktivnosti, ki v skladu s tem Sklepom prinašajo dodatne točke pri izboru.

Komisija opravi izbor tako vloženih kandidatur na osnovi naslednjih meril (po prioriteti):

* prejšnje izkušnje in uspešnosti kot tutor;
* uspešnost na OSKI preizkusu znanja pri kandidatih za klinične tutorje;
* za klinične tutorje uspešna udeležba pri izbirnem predmetu Izbrane vsebine in novosti v propedevtiki oz. delo tutorja na tem predmetu;
* priporočilo katedre (kandidat za predmetnega tutorja, ki kandidira za področje povezano s katedro);
* priporočila tutorja, ki je delal s kandidatom (tutor poda priporočilo na prošnjo koordinatorja tutorjev in ne na prošnjo kandidata);
* dosedanje udejstvovanje v projektnem delu tutorstva;
* povprečna ocena kandidata;
* letnik študija;
* drugi podatki iz obrazca za kandidaturo.

Komisija opravi s posameznimi kandidati, ki ustrezajo razpisnim pogojem, še ustni razgovor in pridobi morebitna dodatna mnenja visokošolskih učiteljev o primernosti kandidata.

Ne glede na določila tega člena lahko komisija zavrne vsakega kandidata, pri čemer mora zavrnitev ustrezno utemeljiti, kar je razvidno iz dokumentacije, ki se vodi tekom izbirnega postopka.

1.

(rok za kandidiranje)

Študenti, ki kandidirajo na Razpisu, se prijavijo preko elektronskega obrazca, ki bo objavljen na oglasni deski MF UM od 1. 7. 2021 naprej. Naslovnik mora prejeti kandidaturo z vsemi zahtevanimi prilogami najkasneje do 13. 9. 2021, do 23.59 (CET). Kandidature, ki bodo prispele po določenem roku oddaje, bodo s sklepom zavržene.

1.

(rok za izbiro kandidatov)

Komisija se sestane najkasneje v treh delovnih dneh po poteku roka za oddajo kandidatur. Naloga komisije je, da pregleda prispele kandidature in jih razvrsti po primernosti. Na osnovi prispelih kandidatur komisija izloči neveljavne in neustrezne kandidature, kandidate, katerih kandidatura je bila ustrezna, pa pozove na ustni zagovor. Obvestilo o terminu ustnega zagovora koordinator tutorjev sporoči kandidatu na elektronski naslov, ki ga je kandidat navedel v prijavi, po zaključku izbirnega postopka.

Izbirni postopek se mora zaključiti najkasneje do petka, 17. septembra 2021. Po končanem izbirnem postopku komisija seznam izbranih tutorjev javno objavi in posebej posreduje še dekanu Medicinske fakultete Univerze v Mariboru.

1.

(imenovanje tutorjev)

Dekan Medicinske fakultete Univerze v Mariboru na podlagi prejetega seznama izbranih kandidatur imenuje študente tutorje z izdanim Sklepom o imenovanju. Sklep o imenovanju tutorja mora biti izdan pred pričetkom novega študijskega leta. Študent je na funkcijo tutorja imenovan za obdobje enega (1) študijskega leta.

Funkcija študenta tutorja preneha po izteku veljavnosti sklepa o imenovanju, na lastno željo ali z razrešitvijo. Študent lahko na koordinatorja tutorjev naslovi prošnjo za prenehanje funkcije, ki jo koordinator tutorjev ustrezno posreduje dekanu fakultete. O razrešitvi tutorja odloča dekan Medicinske fakultete Univerze v Mariboru na pobudo kordinatorja tutorjev ali Študentskega sveta Medicinske fakultete.

1. IZBOR IN IMENOVANJE MENTORJEV TUTORJEV
2.

(imenovanje mentorjev)

Dekan Medicinske fakultete Univerze v Mariboru imenuje mentorje na podlagi lastnega preudarka ali predloga s strani posameznega nosilca predmeta ali predstojnika katedre ali predloga s strani Študentskega sveta Medicinske fakultete Univerze v Mariboru. Pred imenovanjem posameznega mentorja je dekan dolžan pridobiti pozitivno mnenje o mentorju s strani Študentskega sveta Medicinske fakultete Univerze v Mariboru.

Mandat mentorja je časovno neomejen. Mandat mentorja tutorjev lahko preneha na željo mentorja ali z razrešitvijo. O razrešitvi odloča dekan Medicinske fakultete Univerze v Mariboru.

1. KOORDINACIJA DELA TUTORJEV

(koordinatorji)

Mentorji tutorjev in študenti tutorji imajo svoja koordinatorja. Koordinatorja mentorjev in študentov tutorjev na predlog Študentskega sveta Medicinske fakultete Univerze v Mariboru in po predhodnem soglasju kandidatov imenuje dekan Medicinske fakultete Univerze v Mariboru za mandatno dobo enega leta.

Koordinatorja skrbita za izvrševanje ciljev in nalog določenih s tem Sklepom in sta za svoje delo odgovorna dekanu Medicinske fakultete Univerze v Mariboru.

Koordinatorja še pred začetkom novega študijskega leta pripravita izobraževalno delavnico za vse tutorje, ki je za njih obvezna.

1. NAGRAJEVANJE DELA TUTORJEV IN MENTORJEV
2.

(nagrajevanje dela tutorjev in mentorjev)

Delo tutorjev in mentorjev se stimulira in nagrajuje.

Delo tutorjev se nagradi z denarno nagrado ob koncu študijskega leta. Lestvica nagrad je progresivna in stimulativna. Višino nagrad glede na število opravljenih ur, števila sodelujočih študentov in drugih podrobnejših kriterijev določi Poslovodni odbor Medicinske fakultete Univerze v Mariboru.

Ne glede na določbe prejšnjega odstavka lahko Poslovodni odbor Medicinske fakultete Univerze v Mariboru na predlog dekana Medicinske fakultete Univerze v Mariboru določi posebno denarno nagrado za koordinatorja tutorjev in koordinatorja mentorjev.

Druge oblike nagrajevanja vključujejo podelitev priznanj in zapis v dodatek k diplomi.

1. KONČNA DOLOČBA
2.

(končne določbe)

Za vse, kar ni urejeno s tem Sklepom, se neposredno uporabljajo določila Izhodišč in finančnega načrta.

Ta sklep se javno objavi na oglasni deski Medicinske fakultete Univerze v Mariboru in stopi v veljavo z dnem objave.

Zoper ta sklep ni pritožbe.

Dekan Medicinske fakultete Univerze v Mariboru

red. prof. dr. Iztok Takač, dr. med.

## 12.2 Obrazec za kandidaturo za tutorja študenta 2021/2022

















